### ΠΕΡΙΛΗΨΕΙΣ ΕΡΓΑΣΤΗΡΙΩΝ

**Οι Διδακτικές Τεχνικές «Παιχνίδι ρόλων» και «Επίλυση προβλήματος»
Συντονίστρια Εργαστηρίου: Δήμητρα Μπία, Υπεύθυνη ΚΠΕ Λαυρίου**

Στόχος του εργαστηρίου είναι οι συμμετέχοντες να γνωρίσουν ένα παράδειγμα συνδυασμού των διδακτικών τεχνικών παιχνίδι ρόλων και μελέτη περίπτωσης.

Το **παιχνίδι ρόλων** είναι μια τεχνική όπου οι συμμετέχοντες υποδύονται ρόλους συγκεκριμένων κοινωνικών ομάδων σε συνθήκες που προσομοιάζουν σε μια προβληματική κατάσταση και καλούνται να επιχειρηματολογήσουν βρίσκοντας τα κατάλληλα επιχειρήματα και να προτείνουν λύσεις ή να πάρουν θέση.

Στην συνέχεια του εργαστηρίου οι προτεινόμενες λύσεις θα αξιολογηθούν με την τεχνική της **επίλυσης προβλήματος**.

 **«Το πόστερ ως εκπαιδευτικό εργαλείο διδασκαλίας και μάθησης»
Συντονίστρια Εργαστηρίου: Μαριάννα Τσεμπερλίδου, Φυσιογνώστρια MSc in Education, π. Υπεύθυνη Περιβαλλοντικής Εκπαίδευσης**

Τα πόστερ ανήκουν στην ευρύτερη οικογένεια των εικόνων, η οποία περιλαμβάνει κάθε είδους οπτική κωδικοποίηση, από τις τοιχογραφίες και τα ιδεογράμματα μέχρι τις εικόνες στις οθόνες των κινητών και την εικονική πραγματικότητα.

Οι εικόνες είναι θεμελιώδεις για την ανθρώπινη αντίληψη, η δε ψυχολογία αναγνωρίζει την επίδραση της οπτικής μνήμης του ανθρώπου στη διαδικασία της μάθησης ως προσαρμογής στο περιβάλλον.

Με τον όρο Πόστερ αναφερόμαστε σε οποιοδήποτε κομμάτι τυπωμένου χαρτιού, σχεδιασμένου για να κολληθεί σε έναν τοίχο ή σε οριζόντια επιφάνεια. Τυπικά τα πόστερ περιλαμβάνουν κείμενο και διαγράμματα ή γραφικά στοιχεία, παρά το ότι ένα πόστερ μπορεί να αποτελείται μόνο από κείμενο ή μόνο από γραφικά διαγράμματα. Τα πόστερ σχεδιάζονται ώστε να τραβούν την προσοχή και ταυτόχρονα να δίνουν πληροφορίες, ενώ χρησιμοποιούνται για διάφορους σκοπούς, όπως διαφήμιση, διαμαρτυρία, προπαγάνδα, αναγγελία ενός γεγονότος, αναπαραγωγή ενός έργου τέχνης, πινακίδα με πληροφορίες, κ.λ.π.

Τα πόστερ στην εκπαίδευση είτε χρησιμοποιούνται από τον εκπαιδευτικό στη διδασκαλία για να συμπυκνώσουν, να συνοψίσουν, να αναδείξουν στοιχεία των γνωστικών αντικειμένων του αναλυτικού προγράμματος, είτε αποτελούν εργασία μάθησης των μαθητών (ατομική ή ομαδική) πάνω σε ένα θέμα. Τα πόστερ που χρησιμοποιεί ο εκπαιδευτικός άλλοτε είναι του εμπορίου (π.χ. χάρτες) και άλλοτε αποτελούν δικό του δημιούργημα, μικρών διαστάσεων (κάρτες flashcard) ή μεγάλων διαστάσεων (αφίσες).

Τα πόστερ έχουν θετική επίδραση στη μαθησιακή διαδικασία επειδή εμπλέκουν τους μαθητές στη διαδικασία της δικής τους μάθησης. Το μεγαλύτερο πλεονέκτημά τους είναι ότι διευκολύνουν την ομαδική εργασία και την κατανόηση, καθώς επίσης την δημιουργική σκέψη και την εκτεταμένη έρευνα και μελέτη. Παρέχουν στους μαθητές την ευκαιρία μάθησης μέσω της πράξης (learning by doing), ενισχύοντας την μάθηση. Οι μαθητές αποκτούν την ικανότητα να παρουσιάζουν οπτικά τα κύρια σημεία και μέσω της παρουσίασης να επεξεργάζονται, να τελειοποιούν, να συγκρατούν και να ανακαλούν την αποκτηθείσα γνώση. Η κατασκευή ενός πόστερ και η παρουσίασή του στην ολομέλεια της τάξης αποτελεί επίσης ένα αποτελεσματικό εργαλείο αξιολόγησης των γνώσεων των μαθητών ενώ παρέχει ευκαιρίες για ομαδική συζήτηση και ενεργό συμμετοχή των μαθητών. Τέλος τα πόστερ αποτελούν εργαλείο που ελκύει τους μαθητές.

Τα πόστερ μπορούν να αξιοποιηθούν σε ***κάθε διδακτικό αντικείμενο*** (π.χ αντί μιας επανάληψης), αλλά και στις ***«Συνθετικές – Δημιουργικές εργασίες»*** του Γυμνασίου, στις ***«Συνθετικές εργασίες»*** των ΓΕΛ ως παραδοτέα («μικρές πραγματείες ή συλλογές ή κατασκευές ή καλλιτεχνικές συνθέσεις») και στα παραδοτέα (με παρουσίαση στο κοινό) των δύο νέων αντικειμένων ΕΕΤ και ΖΔΔ των ΕΠΑΛ.

***Στο επιμορφωτικό βιωματικό εργαστήριο θα κατασκευάσουμε πόστερ με τη βοήθεια ορισμένων διδακτικών τεχνικών, οι οποίες διευκολύνουν τον εκπαιδευτικό στο σχηματισμό των ομάδων, στην ομαδική συζήτηση, στην αποσαφήνιση αξιών και ασκούν τους μαθητές στον διάλογο, στη συνεργασία, στην έκφραση των συναισθημάτων, στην κριτική σκέψη και κριτική ανάγνωση μιας εικόνας, στην ανάλυση και στη σύνθεση, στη δημιουργικότητα, στην ανάπτυξη της φαντασίας και διαφόρων άλλων δεξιοτήτων.***